KIRJALLINEN KYSYMYS E-2023/01 esittäjä(t): Elizabeth Lynne (ELDR) komissiolle. Amerikkalainen tutkimus lasten lähentelystä internetissä.



Virallinen lehti nro 115 E , 16/05/2002 s. 0028 - 0029



KIRJALLINEN KYSYMYS E-2023/01 esittäjä(t): Elizabeth Lynne (ELDR) komissiolle (13. heinäkuuta 2001) Aihe: Amerikkalainen tutkimus lasten lähentelystä internetissä Aikooko komissio tutustua millään tavalla äskettäisten amerikkalaisten tutkimusten tuloksiin, joiden mukaan joka viides internetiä säännöllisesti reaaliajassa käyttävä lapsi on joutunut tuntemattomien henkilöiden seksuaalisen ahdistelun kohteeksi ainakin kerran viime vuosien aikana? Tutkimukset osoittavat, etteivät internetin suodattimet tai vanhempien valvonta pienennä todennäköisyyttä, jolla vieras henkilö lähestyy lasta seksuaalisessa tarkoituksessa internetissä. Koska internetiä käytetään maailmanlaajuisesti, ei ole todennäköistä, että ilmiö rajoittuisi pelkästään Yhdysvaltoihin. Aikooko komissio näin ollen teettää vastaavan tutkimuksen Euroopassa amerikkalaisten tutkimustulosten pohjalta? Katsooko komissio tämän lisäksi, että tutkimukset tuovat esiin tarpeen Euroopan laajuisiin alan lisätoimiin, jotka perustuvat STOP- ja Daphne-ohjelmiin ja Ruotsin puheenjohtajakaudella tehtyyn äskettäiseen aloitteeseen lasten seksuaalisen hyväksikäytön ja lapsipornografian torjunnasta? Jos vastaus on myönteinen, millaisia toimia suunnitellaan tulevaisuudessa? Viittaan seuraavaan tutkimukseen: Kimberly J. Mitchell, PhD; David Finkelhor, PhD; Janis Wolak, JD, Risk Factors for and Impact of Online Sexual Solicitation of Youth. Journal of the American Medical Association, Vol 285, No. 23, June 20, 2001. Myös Pew Internet and American Life Project -tutkimusryhmä on laatinut samankaltaisen selvityksen, joka julkaistaneen piakkoin. António Vitorinon komission puolesta antama vastaus (12. lokakuuta 2001) Komissio on käynnistänyt lukuisia aloitteita, joiden tarkoituksena on suojella alaikäisiä Internetiin liittyviltä vaaroilta. Eri lähteistä saadut tiedot ja tutkimukset, joista erään kysyjä mainitsee, vahvistavat, että yhteisön tasolla kehiteltyjä teknisiä aloitteita olisi täydennettävä muiden viranomaisten ja laitosten toimenpiteillä, joiden olisi ulotuttava myös paikalliselle tasolle. Yhteisön tasolla Internetin käyttöturvallisuuden parantamista koskevasta toimintasuunnitelmasta(1) myönnetään neljän vuoden ajan 25 miljoonaa euroa yhteisrahoitusta seuraaviin toimintalinjoihin kuuluville hankkeille: - vihjelinjaverkosto, jonka avulla voidaan ilmoittaa laittomasta aineistosta, - suodatus vanhempien toteuttaman valvonnan helpottamiseksi, - Internetin käyttöturvallisuudesta tiedottaminen. Seuraavat avoimet ehdotuspyynnöt on julkaistu: - vihjelinjaverkostoja rahoitetaan 11 maassa, - rahoitusta myönnetään yhteensä 13 hankkeelle Internet-sisällön suodatus- ja luokittelujärjestelmien parantamiseksi, - rahoitusta on myönnetty yhdeksälle käyttöturvallisuutta koskevalle tiedotushankkeelle ja ne kattavat laajan maantieteellisen alueen (Luxemburgia lukuun ottamatta kaikki jäsenvaltiot sekä Norjan ja Islannin). Lisäksi suunnitteilla on uusi tiedotustoimintaa koskeva ehdotuspyyntö, joka on tarkoitus julkaista lokakuun 2001 lopulla. Tällä toimenpidekokonaisuudella tuetaan tehokkaasti laittomiin toimintoihin kohdistuvia lainvalvontatoimenpiteitä. Siitä on apua myös vanhemmille, kun he kohtaavat sisältöä, joka ei ole laitonta, mutta jonka he katsovat olevan lapsilleen vahingollista. Lisäksi komissio aikoo laatia Internet-sivuston http://www.saferinternet.org. Se on myös perustanut kuukausittain ilmestyvän tiedotteen, joka on suunnattu kaikille Internetin käyttöturvallisuudesta kiinnostuneille. Tiedote toimii uutislehtenä ja siinä annetaan lisätietoa yhteisön rahoittamista hankkeista. Tiedotteen kuudes numero ilmestyi syyskuussa 2001. Komissio järjesti äskettäin työpajan uusien interaktiivisten tekniikoiden käyttöturvallisuudesta. Työpajassa keskusteltiin ongelmista, joita uudet käyttötavat (esim. verkkokeskustelusivut ja peer-to-peer tiedostonsiirto) aiheuttavat. Suositukset sisältävä loppuraportti on saatavilla Internet-osoitteesta http://www.saferinternet.org/resources/reports.asp. STOP-ohjelmasta on rahoitettu Internetin välityksellä tapahtuvaan lasten lahjontaan kohdistuvia hankkeita, joista esimerkkinä mainittakoon Dublin City Universityn CAIR-raportti. Alan hankkeet voivat saada yhteisrahoitusta myös äskettäin käynnistetystä STOP II -ohjelmasta. Näiden hankkeiden arviointi on käynnissä. Myös Daphne-ohjelman rahoitusta on lisätty tänä varainhoitovuonna. Lisärahoituksella tuetaan tiedotuskampanjoita sekä pedofilian, lapsiseksin ja lasten seksuaalisen hyväksikäytön ehkäisytoimenpiteitä. Myös näiden hankkeiden arviointi on käynnissä. Neuvostossa käsitellään parhaillaan komission ehdotusta neuvoston puitepäätökseksi lasten seksuaalisen hyväksikäytön ja lapsipornografian torjumisesta(2). Ehdotus kattaa myös Internetissä välitettävän lapsipornografian. Neuvosto ottaa käsittelyssään huomioon myös parlamentin 11. kesäkuuta 2001 antaman päätöslauselman. Puitepäätösehdotuksella pyritään säätämään lasten seksuaalisen hyväksikäytön ja lapsipornografian yhteisistä määritelmistä ja seuraamuksista. Puitepäätösluonnoksessa jäsenvaltioita edellytetään ilmoittamaan neuvoston pääsihteeristölle ja komissiolle kirjallisina ne säännökset, jotka ne ovat antaneet puitepäätöksen saattamiseksi osaksi kansallista lainsäädäntöä. Neuvosto arvioi näiden tietojen perusteella, ovatko jäsenvaltiot toteuttaneet tarvittavat toimenpiteet puitepäätöksen noudattamiseksi. Tämän arvioinnin tulosten perusteella voidaan arvioida, tarvitaanko lasten seksuaalisen hyväksikäytön ja lapsipornografian torjumista koskevan lainsäädännön lähentämisessä lisätoimenpiteitä. (1) EYVL C 92, 1.4.1999. (2) EYVL C 62 E, 27.2.2001.